*Likumprojekts*

**Grozījumi Valsts informācijas sistēmu likumā**

Izdarīt Valsts informācijas sistēmu likumā (Latvijas Republikas Saeimas un Ministru Kabineta Ziņotājs, 2002, 12.nr.; 2005, 14.nr.; 2007, 14.nr.; 2009, 1., 14.nr.; Latvijas Vēstnesis, 2010, 205.nr.; 2011, 99.nr.; 2014, 114.nr.; 2019, 200.nr.) šādus grozījumus:

1. 1. pantā:

izteikt 1. punktu šādā redakcijā:

“1) **valsts informācijas sistēma** — IKT resurss, kura darbību nodrošina tiešās pārvaldes iestāde, valsts institūcija, kas nav padota Ministru kabinetam, atvasināta publiska persona vai tās iestāde, tiesu iestāde, prokuratūra, kā arī privātpersona, kurai deleģēts valsts pārvaldes uzdevums (turpmāk – institūcija), un kura nodrošina institūcijai noteikto funkciju vai deleģēto uzdevumu izpildei nepieciešamās informācijas ierosināšanu, radīšanu, apkopošanu, uzkrāšanu, apstrādāšanu, izmantošanu un iznīcināšanu (turpmāk — informācijas aprite);”;

aizstāt 2. punktā vārdus “valsts institūcija” ar vārdu “institūcija”;

izteikt 3. punktu šādā redakcijā:

“3) **valsts informācijas sistēmas turētājs** — valsts informācijas sistēmas pārzinis vai tā pilnvarota institūcija, kas nodrošina šīs sistēmas IKT resursu uzturēšanu un nodrošina informācijas apriti;”;

aizstāt 5. punktā vārdus “valsts institūcija, juridiskā vai fiziskā persona” ar vārdiem “institūcija vai privātpersona”;

izslēgt 8. punktā vārdus “valsts vai pašvaldību”;

papildināt 12.punktu aiz vārda “tehnoloģiju” ar vārdiem un zīmi iekavās “(turpmāk – IKT)”;

aizstāt 12.punktā vārdu “uzskaiti” ar vārdiem “reģistrāciju un pārvaldību”;

papildināt pantu ar 13., 14. un 15. punktu šādā redakcijā:

“13) **IKT resurss** – institūcijas vai privātpersonas rīcībā esošs IKT aparatūras un programmatūras vienību kopums vai atsevišķa vienība, kas var ietvert vai neietvert strukturētas informācijas kopumu, kas ir iekļauts informācijas sistēmā;

14) **valsts platforma** - IKT resurss vai IKT resursu kopums, kas paredzēts vairāku institūciju funkciju un uzdevumu izpildei un, ja valsts platformas pārzinis ir noteicis, arī privātpersonu pakalpojumu sniegšanai;

15) **valsts platformas pārzinis** - institūcija, kas normatīvajos aktos noteiktajā kārtībā organizē un vada valsts platformas darbību.”.

2. 2. pantā:

izslēgt pirmajā daļā vārdus “valsts un pašvaldību”;

papildināt otro daļu ar 7.punktu šādā redakcijā:

“7) regulēt kārtību, kādā privātpersonas izmanto valsts platformu savu pakalpojumu sniegšanai.”.

3. 3.pantā:

izteikt pirmo daļu šādā redakcijā:

“(1) Likums attiecas uz valsts informācijas sistēmām, kuras lietojot tiek nodrošināta institūcijām normatīvajos aktos un Latvijai saistošos starptautiskajos līgumos noteikto funkciju un uzdevumu izpilde.”;

izslēgt otro daļu;

izslēgt ceturto daļu.

4. 4.pantā:

izteikt otro daļu šādā redakcijā:

“(2) Valsts informācijas sistēmu un to darbībai nepieciešamo IKT resursu un pakalpojumu attīstības aktivitāšu uzraudzības kārtību, kā arī valsts informācijas sistēmu vispārējās tehniskās un drošības prasības nosaka Ministru kabinets.”

izslēgt ceturto daļu.

5. 5.pantā:

izteikt pirmo daļu šādā redakcijā:

“(1) Valsts informācijas sistēmu, kura nodrošina valsts pārvaldes funkciju īstenošanu, izveido, pamatojoties uz ārējiem normatīvajiem aktiem vai politikas plānošanas dokumentiem.”;

izslēgt otro daļu;

papildināt pantu ar 2.1 daļu šādā redakcijā:

(21) Izveidojot valsts informācijas sistēmu, valsts informācijas sistēmas pārzinis reģistrē to valsts informācijas resursu, sistēmu un sadarbspējas informācijas sistēmā.”.

6. Papildināt 6. panta trešo daļu aiz vārdiem “nodrošinot datu aktualizāciju” ar vārdiem “un iekļaušanu citā valsts informācijas sistēmā”.

7. Izteikt 7. panta otro daļu šādā redakcijā:

“(2) Valsts informācijas sistēmas tiek uzturētas atbilstoši attiecīgo institūciju gadskārtējam budžeta līdzekļu ietvaram.”.

8. Aizstāt 12. panta pirmajā daļā vārdu “valsts” ar vārdu “institūcijas”.

9. Izteikt 13.panta nosaukumu un pirmo daļu šādā redakcijā:

“**13. pants. Valsts informācijas sistēmu un to darbībai nepieciešamo IKT resursu un pakalpojumu reģistrācija un pārvaldība**

(1) Ministru kabinets nosaka valsts informācijas resursu, sistēmu un sadarbspējas informācijas sistēmā iekļaujamās informācijas apjomu, tās reģistrēšanas, izmantošanas un apstrādes kārtību, kā arī valsts informācijas sistēmu darbībai nepieciešamo IKT resursu un pakalpojumu pārvaldības kārtību.”.

10. Izteikt 16.pantu šādā redakcijā:

“**16.pants. Valsts informācijas sistēmu savietotāju, valsts platformu un integrētā valsts informācijas sistēmā ietilpstošo valsts informācijas sistēmu aizsardzības prasības**

Valsts informācijas sistēmu savietotāju, valsts platformu un integrētā valsts informācijas sistēmā ietilpstošo valsts informācijas sistēmu aizsardzības prasības nosaka Ministru kabinets.”.

11. Papildināt 17.pantu ar 5.1 daļu šādā redakcijā:

“(51) Valsts informācijas sistēmu pārziņi, kā arī citu informācijas sistēmu pārziņi, kas informācijas apritē izmanto valsts informācijas sistēmu savietotāju, vienošanos par attiecīgās informācijas apriti slēdz valsts informācijas resursu, sistēmu un sadarbspējas informācijas sistēmas ietvaros.”.

12. Papildināt likumu ar 18.pantu šādā redakcijā:

“**18.pants. Valsts platformu izmantošana**

(1) Valsts platformas pārzinis var nodrošināt valsts platformas izmantošanu privātpersonām, kurām nav deleģēta valsts pārvaldes funkcija.

(2) Privātpersona, kurai nav deleģēta valsts pārvaldes funkcija, izmanto valsts platformu normatīvajos aktos, kas nosaka attiecīgās valsts platformas darbību, noteiktajā kārtībā.

(3) Lai saņemtu atļauju izmantot valsts platformu, privātpersona, kurai nav deleģēta valsts pārvaldes funkcija, iesniedz valsts platformas pārzinim iesniegumu, kura saturu, pievienojamos dokumentus, kā arī kritērijus atļaujas piešķiršanai un iesnieguma izvērtēšanas kārtību nosaka Ministru kabinets.

(4) Valsts platformas pārziņa lēmumu var apstrīdēt un pārsūdzēt Administratīvā procesa likumā noteiktajā kārtībā.

(5) Valsts platformas funkcijas un uzdevumus, kritērijus valsts platformas izmantošanai un tās izmantošanas kārtību nosaka Ministru kabinets.”.

13. Pārejas noteikumos:

papildināt pārejas noteikumus ar 9., 10., 11., 12. un 13. punktu šādā redakcijā:

“9. Grozījumi, kas paredz papildināt likuma 18.pantu ar pirmo, otro, trešo un ceturto daļu stājas spēkā 2022.gada 1.jūnijā.

10. Ministru kabinets līdz 2022.gada 1.jūnijam izdod šā likuma 16.pantā paredzētos noteikumus.

11. Ministru kabinets līdz 2022.gada 1.jūnijam izdod šā likuma 18.panta trešajā daļā paredzētos noteikumus.

12. Ministru kabinets līdz 2022.gada 1. septembrim izdod šā likuma 18.panta piektajā daļā paredzētos noteikumus.

13. Ministru kabinets līdz 2022.gada 24.novembrim izdod šā likuma 13.panta pirmajā daļā paredzētos noteikumus.”.

Ministru prezidents A.K. Kariņš

Vides aizsardzības un reģionālās attīstības

ministrs A.T. Plešs